Polisieman oor wapen aangekla ná 13-jarige homself skietArgieffoto bloot ter illustrasie. (Foto: Marcus Trapp/Pixabay) ’n Adjudant-offisier verbonde aan die direktoraat vir prioriteitsmisdaadondersoeke, beter bekend as die Valke, in Limpopo word aangekla van die nalatige bewaring van ’n vuurwapen nadat ’n 13-jarige familielid homself met die beampte se dienspistool doodgeskiet het. Die voorval het Maandag omstreeks 16:30 in Thohoyandou plaasgevind nadat Phethani Kwinda sy oom se 9 mm-pistool in die hande gekry het. Die beampte het glo die vuurwapen in ’n slaapkamer laat lê. Brig. Motlafela Mojapelo, woordvoerder van die polisie, sê dit is nog onduidelik of Phethani hom per ongeluk geskiet het, of sy eie lewe geneem het. Die polisie doen ’n geregtelike doodsondersoek. Lt.genl. Thembi Hadebe, provinsiale kommissaris van die polisie in Limpopo, het die voorval veroordeel en daarop gewys dat ’n vuurwapen slegs in ŉ geslote kluis of ŉ holster gehou mag word indien dit nie gebruik word nie. “Daar sal dienooreenkomstig teen die lid opgetree word,” sê Hadebe.